Fiat

„FIAT“ (FIAT; Fabrica Italiana Automobili Torino) – Italiyadagi eng yirik avtomobil korporatsiyasi. Yengil, sport, yuk avtomobillari, sanoat (metro poyezdlari, vagonlar) va qishloq xoʻjaligi texnikalari ishlab chiqaradi, shuningdek, aerokosmik mahsulotlar ishlab chiqaradigan korxonalari ham bor. Uning bosh idorasi Turin shahrida. Korporatsiya 1899-yili bir guruh sarmoyachilar tomonidan taʼsis etilgan boʻlib, ular orasida Javanni Anyelli ham boʻlgan. J. Anyellilar sulolasi hozirgacha „Fiat“ga rahbarlik qilib keladi. 1899-yil korporatsiyada „Reno“ kompaniyasining litsenziyasi bilan „Reno“ avtomobillari yigʻila boshlagan. 1912-yildan boshlab, „Fiat“ rusumli avtomobillarni keng seriyada i.ch yoʻlga qoʻyiddi. 1909-yil AQShda „Fiat“ning „Poughkeepsie“ zavodi ishga tushirildi. 1936—2002-yillarda „Fiat“ korporatsiyasida yengil avtomobillarning oʻnlab yangi modellari yaratildi. 1966-yil sobiq Sovet davlati „Fiat“ bilan shartnoma tuzib, 1967—1971 yillarda Tolyati shahrida SSSRda eng yirik Volga avtomobil zavodining 1 navbati qurilishini amalga oshirdi (yillik quvvati 220 ming avtomobil) va „FIAT – 124“ (VAZ – 2101 „Jiguli“) modelini keng miqyosda ishlab chiqarish yoʻlga qoʻyildi. Bu avtomobillar Oʻzbekistonda ham keng tarqaddi.

AQSH, Polsha, Braziliyada korxonalari bor. 2002-yilda bankrotlikka uchragan FERRARI va LANCA, ALFA ROMEO kompaniyalarini sotib olgan.